ປ. ເກົາຫຼີໃຕ້ ຢ້ຽມຢາມ ​ເອກ​ອັກຄະ​ລັດຖະທູດ​ ສຫລ ຢູ່ທີ່ໂຮງໝໍ ໃນນະຄອນຫຼວງໂຊລ
ທ່ານ Mark Lippert ໄດ້ຮັບການຜ່າຕັດ ບາດແຜຢູ່ທີ່ບໍລິເວນໜ້າ ມືທັງສອງເບື້ອງ ຫຼັງຈາກຖືກຄົນຮ້າຍ ເອົາມີດປາດ ເມື່ອວັນທີ 5 ມີນາຜ່ານມາ.
ໃນວັນຈັນມື້ນີ້ ປະທານາທິບໍດີເກົາຫຼີໃຕ້ ທ່ານນາງ Park Geun-hye ໄດ້ໄປຢ້ຽມຢາມ ເອກອັກຄະລັດຖະທູດສະຫະລັດ ທ່ານ Mark Lippert ທີ່ນອນຮັບຮັກສາຕົວຢູ່ໂຮງໝໍ ຫລັງຈາກ ຖືກໂຈມຕີດ້ວຍມີດ ເມື່ອອາທິດແລ້ວນີ້ ນັກເຄື່ອນໄຫວຄົນໜຶ່ງ ທີ່ເປັນຜູ້ເຫັນອົກເຫັນໃຈເກົາຫຼີເໜືອ ໄດ້ ຖືມີດແລ່ນເຂົ້າໄປປາດ ທ່ານ Lippert ຢູ່ທີ່ໃບໜ້າ ແລະຂໍ້ແຂນ ໃນວັນພະຫັດຜ່ານມາ ຂະນະທີ່ທ່ານກຽມຈະກ່າວຄຳປາໄສ ຢູ່ ຫ້ອງກ່າວປະຖະກະຖາແຫ່ງໜຶ່ງ ໃນນະຄອນຫລວງໂຊລ ໃນວັນສຸກຜ່ານມາ ທ່ານນາງ Park ທີ່ຫາກໍກັບຄືນມາ ຈາກ ການເດີນ ທາງໄປພາກຕາເວັນອອກກາງນັ້ນ ໄດ້ລົມກັບທ່ານ Lippert ແລະ ບອກທ່ານວ່າ ຫົວໃຈຂອງທ່ານນາງມີຄວາມເຈັບປວດ ເພາະວ່າ ທ່ານ Lippert ໄດ້ປະສົບກັບການໂຈມ ຕີແບບດຽວກັນ ທີ່ທ່ານນາງໄດ້ປະສົບ ມາຄັ້ງໜຶ່ງ ທ່ານນາງ Park ໄດ້ຖືກປາດຢູ່ໃບໜ້າ ໃນລະຫວ່າງການໂຄສະນາຫາສຽງ ໃນນະຄອນຫລວງໂຊລ ເມື່ອປີ 2006 ທ່ານນາງ ໄດ້ ເຂົ້າຮັບການຮັກສາພະຍາບານຢູ່ໂຮງໝໍດຽວກັນ ກັບທີ່ທ່ານ Lippert ກຳລັງໄດ້ຮັບການ ຮັກສາປິ່ນປົວຢູ່ນັ້ນ ບັນດາເຈົ້າໜ້າທີ່ ກ່າວໃນວັນອາທິດວານນີ້ວ່າ ຜູ້ຕ້ອງສົງໄສ ຊື່ Kim Ki-jong ໄວ 55 ປີ ປະເຊີນໜ້າກັບຂໍ້ກ່າວຫາ ພະຍາຍາມທຳການຄາດຕະກຳ ທີ່ອາດເປັນໄປໄດ້